Herman Cain rivlerëson kandidimin e tij, Gingrich shton mbështetjen në anketa
Ish kryetari i Dhomës së Përfaqësuesve, Newt Gingrich tashmë shfaqet si alternativa kryesore ndaj kandidatit Mitt Romney.
Në politikën presidenciale të Shteteve të Bashkuara, vemendja është përqëndruar tek pretendenti për Shtëpinë e Bardhë Herman Cain. Zoti Cain u shpreh se ai po rivlerëson fushatën e tij, menjëherë pas zërave mbi një lidhje jashtëmartesore, të cilën zoti Cain e mohon. Ndërkohë, fushata republikane duket gjithnjë e më tepër si një garë e mbyllur midis ish Kryetarit të Dhomës së Përfaqësuesve, Newt Gingrich dhe ish Guvernatorit të Masaçusetsit, Mitt Romney. Një ditë pasi ai u tha bashkëpunëtorëve të tij se do të rivlerësonte kandidimin e tij për President, sipërmarrësi nga Xhorxha, Herman Cain dukej sfidues gjatë një takimi elektoral në shtetin Qendror të Ohajos. Zoti Cain po i mohon akuzat mbi një lidhje jashtëmartesore me zonjën Ginger White, e cila tha në emisionin televiziv “Good Morning America” të rrjetit ABC se kishte qenë në një lidhje me zotin Cain për një periudhë prej 13 vjetësh. Akuza për këtë lidhje jashtëmarrtesore vjen pak javë pas akuzave për ngacmime seksuale të ngritura ndaj zotit Cain prej katër grave, të cilat shkaktuan një rënie të mbështetjes së opinionit publik ndaj tij, në sondazhet e fundit. Personi që po fiton mbështetje gjithmonë e më të madhe për momentin është ish Kryetari i Dhomës së Përfaqësuesve Newt Gingrich, i cili sipas shumë anketave kombëtare kryeson garën midis tetë kandidatëve republikanë. Rënia e mbështetjes ndaj zotit Cain në anketa duket se ka ndihmuar kandidatin Gingrich, i cili tashmë shfaqet si alternativa kryesore ndaj ish Guvernatorit të Masaçusetsit Mitt Romney. Zoti Romney është cilësuar për një kohë të gjatë si pretendenti kryesor për garën republikane dhe ai vazhdon të përqëndrohet kryesisht tek Presidenti Obama, ashtu siç bëri edhe në një takim elektoral në shtetin jugor të Floridas. Analisti politik i rrjetit televiziv ABC, Matthew Dowd, mendon se gara republikane për President po kufizohet në një konkurencë midis dy kandidatëve. Prova e parë për garën republikane të vitit 2012 zhvillohet më 3 janar të vitit të ardhshëm në shtetin qëndror të Ajovas, ku votuesit do të shprehin preferencat e tyre mes tetë kandidatëve republikanë presidencialë.